Ondersoek ná voedselvergiftiging by skoolArgieffoto (Foto: jackmac34, Pixabay) Die departement van gesondheid stel ondersoek in nadat 82 kinders Vrydag by ŉ skool in Ekurhuleni in Gauteng vermoedelik voedselvergiftiging opgedoen het. Steve Mabona, woordvoerder van die departement, het gesê die leerlinge van Tholulwazi Secondary School is omstreeks 09:30 na die Pholosong-hospitaal geneem vir behandeling. “Die leerlinge, in verskillende grade by die skool, is na die hospitaal geneem nadat hulle van maagpyn en diarree gekla het,” het hy gesê. “Volgens die onderwysers het die leerlinge die vorige dag stampmielies en bruin boontjies, kool en botterskorsies geëet uit die skool se voedingskema.” Nie een van die leerlinge is in die hospitaal opgeneem nie. “Die infeksiebeheerspan van die hospitaal het die skool Vrydag besoek en monsters van die kos geneem. Dit word gestuur vir toetse by die nasionale gesondheidslaboratorium. Die uitslag sal binnekort bekend gemaak word,” het Mabona bygevoeg.